ฉบับที่ 19/2563 วันที่ 27 มกราคม 2563

**กรมศุลกากรจัดงานวันศุลกากรสากลประจำปี 256๓**

**ในสโลแกน Customs fostering Sustainability for People, Prosperity and the Planet**

วันนี้ (วันจันทร์ที่ 27 มกราคม 2563) กรมศุลกากรจัดงานวันศุลกากรสากลประจำปี 256๓ พร้อมจัดพิธีมอบใบประกาศเกียรติคุณจากองค์การศุลกากรโลก ให้แก่เจ้าหน้าที่ศุลกากรจำนวน 24 ราย โดยมี
นายกฤษฎา จีนะวิจารณะ อธิบดีกรมศุลกากรเป็นประธานในพิธี ณ ห้องโถง อาคาร 1 กรมศุลกากร

นายกฤษฎา จีนะวิจารณะ อธิบดีกรมศุลกากร กล่าวว่า วันที่ 26 มกราคมของทุกปี เป็นวันศุลกากรสากล(International Customs Day: ICD) และกรมศุลกากรได้จัดกิจกรรมมาอย่างต่อเนื่อง ซึ่งในปีนี้ตรงกับ วันอาทิตย์ที่ 26 มกราคม 256๓ สำหรับปีนี้ องค์การศุลกากรโลก (World Customs Organization: WCO) ได้กำหนดสโลแกน Customs fostering Sustainability for People, Prosperity and the Planet ซึ่งมุ่งเน้นให้ศุลกากรสนับสนุนงานด้านต่างๆ ที่สำคัญ ดังนี้ People: การสร้างความมั่นคงและความปลอดภัยของสังคมโดยการป้องกันและปราบปรามสินค้าที่ผิดกฎหมาย การก่อการร้าย และการฟอกเงิน Prosperity: การอำนวยความสะดวกทางการค้าและลดอุปสรรคทางการค้าด้วยการพัฒนาพิธีการทางศุลกากรให้มีความสะดวกรวดเร็ว รวมถึงการป้องกันและปราบปรามการฉ้อฉลทางศุลกากรและการหลีกเลี่ยงภาษีอากร และ Planet: การคำนึงถึงสิ่งแวดล้อมเพื่อการพัฒนาที่ยั่งยืนของสังคมด้วยการส่งเสริมการปฏิบัติตามความตกลงระหว่างประเทศด้านสิ่งแวดล้อม รวมถึงการป้องกันและปราบปรามการค้าของเสียอันตราย สารทำลายชั้นบรรยากาศโอโซน และพืชป่าและสัตว์ป่าที่ใกล้สูญพันธุ์

ทั้งนี้ กรมศุลกากรได้คัดเลือกเจ้าหน้าที่ศุลกากรที่มีส่วนสำคัญในงานต่างๆ ที่เกี่ยวข้องกับ Customs fostering Sustainability for People, Prosperity and the Planet ให้เข้ารับใบประกาศเกียรติคุณจากองค์การศุลกากรโลก จำนวน 24 ราย รวมทั้งเชิญแขกจากหน่วยงานภายนอก เข้าร่วมเป็นเกียรติในงานดังกล่าวด้วย ได้แก่ ที่ปรึกษาศุลกากรจากประเทศต่างๆ ที่ประจำอยู่ในประเทศไทย เจ้าหน้าที่จากสำนักงานเสริมสร้างขีดความสามารถประจำภูมิภาคเอเชีย-แปซิฟิก (WCO Asia/Pacific Regional Office for Capacity Building: ROCB A/P) และผู้เชี่ยวชาญจากองค์การความร่วมมือระหว่างประเทศของญี่ปุ่น (Japan International Cooperation Agency: JICA) นอกจากนี้ ยังมีการจัดนิทรรศการเผยแพร่ข้อมูลระบบงานที่กรมศุลกากรจัดทำขึ้น อาทิ TradeLens Platform with Blockchain Technology, e-Drawback, NSW e-Tracking on Mobile , Bill Payment และปฏิบัติการต่างๆ ที่กรมศุลกากรเข้าร่วม ซึ่งสอดคล้องกับสโลแกนที่ WCO กำหนดไว้ อีกด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*